
KONAJTE
Konajte… Usilujte sa.
Bez úsilia dosiahnuť čo najlepšie vzdelanie, bez inštruktorov, mentorov, tímovej spolupráce a bez záväzku voči celému svetu sa ručička na vašom meradle snov nepohne ani o piaď vpred.
Konajte… Snažte sa dosiahnuť svoje sny.
Konajte… Získavajte vedomosti a zručnosti, ktoré vám pomôžu vybudovať sebavedomie a lepšie vás pripravia na závažné a fundované rozhodnutia.
Konajte… Využívajte v praxi všetko, čo ste sa naučili. Prevezmite opraty do svojich rúk a vydajte sa na cestu za novými výzvami, vedomosťami – a svojimi snami.
Dokážete to.
Ja viem, že to dokážete.
Je najvyšší čas!
PREDSLOV
Je najvyšší čas!
Výzva pre všetky ženy…
Aby ste sa znovu prebudili k životu a urobili všetko potrebné na dosiahnutie finančnej slobody.
Aby ste sa znovu prebudili k životu… to znamená, aby ste sa „stali silnejšie, rástli, vzopreli sa, smerovali vpred a vzlietli do výšin.“ Kniha Je najvyšší čas! vyjadruje vaše odhodlanie a záväzok nepoľaviť a nevzdať sa, prekonávať prekážky, zdokonaľovať sa i vo chvíľach neistoty a pochybností. Uzatvorte dohodu samy so sebou a sľúbte si, že urobíte všetko, čo bude vo vašich silách, aby ste dosiahli svoje sny a získali odmenu v podobe finančnej slobody. Kniha, ktorú práve držíte v rukách, je o vás, o tých, ktoré si pevne stoja za tým, čo robia, sú samy sebou a idú za tým, čo chcú dosiahnuť.
…a urobili všetko potrebné… Čo je vlastne potrebné? Ste to vy so všetkým, čo máte – vaším telom, mysľou, predstavami, citmi a celou vašou dušou. Cesta za vašimi snami a vysnívanou finančnou slobodou je úžasná! Ja si nesmierne vážim ženy, ktoré sa na túto cestu vydajú. Nie je to ľahká úloha, no výsledok za to skutočne stojí. Skúsenosti z tejto cesty plnej hľadania vás v každom prípade povznesú a posunú hranice vašich rozumových, emocionálnych a duševných schopností o veľký kus ďalej. Naozaj je potrebné urobiť viac než iba získať údaje o tom, ako nájsť, kúpiť, spravovať a predávať nehnuteľnosti. Pôjde o viac ako o štúdium a prieskum dát. Samotné dáta a informácie vás k cieľu neprivedú. Najprv musíte všetky údaje a čísla zhromaždiť a potom ich zobrať a vykročiť na cestu – uviesť ich do praxe. Práve v tejto fáze sa človek najviac učí. V tejto knihe sa dozviete o mnohých ženách, ktoré to urobili a dosiahli úspech. Takisto sa dočítate o tom, s akými prekážkami sa stretli a ako sa im podarilo prekonať ich a pokračovať ďalej. To je kľúč ku všetkému. Práve kvôli tomu, čo všetko je skutočne potrebné urobiť – zdolávať prekážky, prekonávať strach a neznáme veci – sa o to niektoré ženy nikdy nepokúsia, alebo, prinajlepšom, zastanú niekde uprostred cesty za splnením svojich snov.
Cieľom knihy Je najvyšší čas! je poskytnúť vám návody, skutočné životné príbehy, inšpiráciu a zároveň vás povzbudiť, aby ste sa preniesli cez čokoľvek, čo sa vám postaví do cesty, a pokračovali ďalej za každú cenu.
…na dosiahnutie finančnej slobody. Odmenou vám bude naplnenie vašich snov. A nielen to. Získate dokonca oveľa viac. Finančná sloboda totiž nepredstavuje iba finančnú nezávislosť. Stane sa z vás žena, pred ktorou sa otvorí svet možností byť naozaj takou, akou by ste chceli byť. Niekedy sme príliš zaneprázdnené tým, že sa staráme predovšetkým o druhých – našich mužov, partnerov, deti, rodičov, nadriadených – a hráme v živote rozličné úlohy – matky, manželky, podnikateľky, zamestnankyne, dcéry alebo sestry – a strácame tak prehľad o tom, kto vlastne sme, a čo chceme. Kniha Je najvyšší čas! vám to objasní. Uvidíte, že počas uskutočňovania vašich finančných snov sa z vás stane celkom iná žena ako tá, ktorá práve teraz číta tieto riadky. Počas tohto procesu musíte rásť, zdokonaľovať sa a stať sa emocionálne i duševne silnejšou. Inými slovami, čokoľvek, čo vám v minulosti bránilo v tom, aby ste boli taká, aká naozaj ste, musí ísť preč. Miesto toho sa vynorí vaše nové, silné, šťastné a úžasné Ja. To bude vaša skutočná odmena.
Ako to dosiahnete? Tak, že každý deň spravíte jeden krok, ktorý vás opäť priblíži k vášmu snu o finančnej slobode. Podstata spočíva práve v konaní. Nemôžete predsa dosiahnuť niečo a nič pre to nespraviť.
Kniha Je najvyšší čas! je výzvou pre všetky ženy – pre ženy, ktoré chcú od života viac, ktoré sa neboja výziev, ktoré sú ochotné vzoprieť sa a stať sa vzorom, ako i pre ženy, ktoré sú už dnes pripravené urobiť všetko pre svoju finančnú nezávislosť a šťastný zajtrajšok, pre ženy, ktoré túžia toto všetko dosiahnuť!
Ak ste jedna z nich, potom vitajte na neuveriteľnej a dobrodružnej ceste. Je najvyšší čas!
Venovanie
Ženám na celom svete, ktoré sa neboja
ísť za svojimi snami!
Staňte sa ženou,
ktorá keď každé ráno spustí nohy z postele na dlážku,
diabol zahreší: „No, do riti, ona už je zasa hore!“

ÚVOD
Kniha Je najvyšší čas! je výzvou pre ženy, ktoré sú pripravené na ďalší významný krok vo svojom živote, aby začali konať. Kniha Je najvyšší čas! je určená ženám, ktoré chcú rásť a rozšíriť si svoje obzory ďaleko za hranice svojich dnešných možností. Kniha Je najvyšší čas! je pre ženy, ktoré majú jasnú predstavu o tom, čo chcú od života, a ktoré sú ochotné kráčať za svojím snom.
Časopis The Economist nedávno uviedol: „…ďalšiu obrovskú vlnu ekonomického vzrastu nezapríčiní internet alebo Čína či India. Budú to silné a cieľavedomé ženy.“
Výkonný riaditeľ spoločnosti Coca-Cola, Muhtar Kent, v jednom zo svojich prejavov nedávno vyhlásil: „Pravdou je, že ženy sú dnes najdynamickejšou a najrýchlejšie rastúcou ekonomickou silou na svete. A 21. storočie sa stane ‚Storočím žien‘.“
Je najvyšší čas!
Táto kniha opisuje svet, v ktorom každá z nás dnes žijeme – náš finančný svet. Je to, samozrejme, kniha o peniazoch, no ako pri jej čítaní a uplatňovaní nadobudnutých poznatkov v praxi zistíte, je aj o niečom celkom inom. Uistí vás, že práve teraz nadišiel správny čas ísť za svojimi snami, bez ohľadu na to, čo vás to bude stáť.
Prečo hovorím „bez ohľadu na to, čo vás to bude stáť“? Pretože dosiahnutie sna nie je ľahké a vyžaduje si statočnosť, odhodlanie, rozhodnosť a starú poctivú guráž. Táto hra nie je pre bábiky alebo malé dievčatá. Ako hovorí moja kamarátka Dionne: „Už je čas začať nosiť dámske nohavičky.“
Prečo hovorím „bez ohľadu na to, čo vás to bude stáť“? Pretože veľa žien to vzdá. Vzdajú sa svojich snov, a čo viac, vzdajú sa aj seba samých. Veľa žien rado sníva o finančnej istote a nezávislosti. Ženy takú predstavu milujú. Vzrušuje ich a začnú pre to niečo robiť. Možno si prečítajú nejakú knihu alebo navštívia seminár. Vydajú sa na cestu, no zrazu narazia na hrboľ a táto prekážka ich odradí. Iné zasa urobia nejakú chybu alebo sa v ich živote vyskytne nepredvídaná udalosť a ony si jednoducho povedia: „To nezvládnem. To je príliš ťažké.“ A vzdajú to.
Táto kniha sa nevolá Je čas leňošenia! Volá sa Je najvyšší čas! Aby ste boli silnejšie, rástli a dosiahli výšiny, musíte sa povzniesť nad to, čo je pre vás známe a pohodlné a vykročiť na cestu, ktorá sa vám chvíľami bude javiť ako celkom cudzia a plná výmoľov a hrboľov.
Kniha Je najvyšší čas! vám objasní, čo je potrebné urobiť, aby ste sa z vašej súčasnej finančnej situácie dostali tam, kde by ste chceli byť. Možno vás prekvapí, čo všetko si to vyžaduje. Či ste vo svete peňazí začiatočníčky alebo už aktívne uskutočňujete svoje finančné sny, kniha Je najvyšší čas! vás inšpiruje k tomu, aby ste sa postavili a vydali sa na miesto, ktoré je veľmi vzdialené od toho, kde sa práve nachádzate – na miesto, ktoré vám nakoniec splní to, po čom túžite.
Podelím sa s vami o skutočné príbehy zo života podnikateliek a investoriek, ktoré otvorene a úprimne rozprávajú svoje príbehy tak, ako sa naozaj prihodili. Nejde tu o teóriu alebo akademický svet. Vedomosti a schopnosť pochopiť to, čo je v reálnom svete peňazí skutočne potrebné, vám môžu ukázať iba ľudia, ktorí sami robia to, čo kážu, a ktorí sa skutočne zapodievajú tým, o čom sa píše v tejto knihe.
Nájdete tu fakty, obrázky, tabuľky a číselné údaje – informácie pre ľavú hemisféru vášho mozgu – ktoré budete potrebovať na to, aby ste dosiahli finančnú nezávislosť. Zavediem vás však ešte oveľa ďalej. Kniha Je najvyšší čas! sa dotkne všetkých vašich zmyslov, myšlienok, mysle, emócií, srdca, tela aj duše. Keď sa snažíte dosiahnuť nejaký hodnotný a významný cieľ, musíte do toho dať všetko, čo je vo vás. Musíte vyvinúť aktivitu a tá vám otvorí dvere do sveta, o akom ste netušili. Je to vzrušujúce, pretože práve v tej chvíli sa začínate naozaj učiť a rásť. Všetko spočíva práve v konaní a aktívnej snahe v reálnom živote.
Aby ste mohli niečo mať, musíte pre to aj niečo urobiť: Trojuholník troch U
Nemôžete mať to, čo chcete, a nič pre to nespraviť. Tak to nefunguje. Zamyslite sa nad tým, aké máte v živote želania. Možno chcete byť úspešné, bohaté, zdravé, mať vzťah plný radosti a zabávať sa. Pokiaľ si chcete splniť ktorékoľvek z týchto želaní, musíte pre to niečo urobiť. Úspech si vyžaduje úsilie. Bohatstvo si vyžaduje poskytovanie produktov alebo služieb, ktoré bude ochotný niekto kúpiť. Pre naše zdravie je potrebné viesť správnu životosprávu a pravidelne cvičiť. Čokoľvek, čo máte, je výsledkom toho, čo robíte.
Definícia slovesa robiť znie: vykonávať, uskutočňovať, realizovať, usilovať sa o niečo, byť príčinou niečoho. Existujú tri činnosti potrebné na dosiahnutie cieľa. Niektoré ženy síce začnú, no nedosiahnu svoj finančný cieľ, pretože sa sústredia iba na dve z týchto troch aktívnych činností. Pozrite sa na trojuholník činností, ktorý môžeme nazvať trojuholník troch U.

Tri strany trojuholníka predstavujú nasledujúce aktívne činnosti:
1. USILOVAŤ SA
To znamená snívať, mať víziu, chcieť. Je to podstatne viac ako len veta „chcem milión dolárov“. Je to niečo, čo napokon získate, keď dosiahnete svoj finančný cieľ.
Možno snívate: „Budem slobodná a precestujem svet.“ „Dám sa na fotografovanie.“ „Konečne budem mať čas na svoju vnučku.“ „Otvorím si obchod s lahôdkami.“ „Budem sa venovať nadácii Habitat for Humanity.“ Hoci cieľ spočíva v množstve peňazí, sen predstavuje oveľa viac ako peniaze.
Aktívna činnosť spojená s úsilím znamená, že musíte:
• Rozhodnúť sa, aký sen a želanie si chcete splniť.
• Mať jasnú predstavu o tom, ako váš sen vyzerá. Môžete si ho vizuálne zobraziť vo vašej mysli, nakresliť na papier, alebo si môžete vytvoriť koláž z obrázkov a slov.
• Zaoberať sa vizualizáciou vášho sna pravidelne, najlepšie každý deň. Pripomínate si tým, prečo robíte to, čo robíte.
2. UČIŤ SA
Toto je vzdelávacia časť aktívnej činnosti. Učením si osvojujete vedomosti. Nadobúdanie a osvojenie si vedomostí zahŕňa čítanie kníh, navštevovanie seminárov, vyhľadávanie a štúdium informácií prostredníctvom internetu, diskusie s odborníkmi, spoluprácu s učiteľmi a trénermi a pod. Zhromažďujete informácie, ktoré potrebujete na to, aby ste mohli začať konať. A to nás privádza k tretiemu bodu…
3. UPLATŇOVAŤ
V tejto fáze začnete používať to, čo ste sa naučili. Vaše znalosti uplatníte v okamihu, keď prídete s prvou ponukou na kúpu, dohodnete si obchod, budete sa venovať svojmu prvému klientovi, nakúpite akcie alebo zlato, uskutočníte obchod cez telefón, alebo požiadate o investíciu. Existuje stará fráza, ktorá trefne vystihuje podstatu uplatňovania vedomostí v praxi: „Keď ideš s vlastnou kožou na trh, riskuješ holý zadok.“ No bez snahy uplatniť svoje vedomosti v praxi nikdy nič nedosiahnete.
Skutočné vedomosti získate až využitím naučených znalostí v reálnom svete podnikania. Na dosiahnutie cieľov a snov sú potrebné všetky tri aktivity trojuholníka troch U.
![]()
Najlepšie to vyjadril Konfucius:
„Vedieť a nič nerobiť
znamená ešte stále nevedieť.“
Mnohým ženám sa podarí zvládnuť prvé dve fázy, no potom sa zaseknú a ďalej sa už nedostanú. Stále navštevujú všetky možné semináre, čítajú rôzne knihy a vytrvalo vyhľadávajú informácie na internete. Avšak problém je v tom, že sa nikdy nedostanú k poslednému kroku – uplatniť v praxi to, čo sa naučili. Prečo? Domnievam sa, že majú strach – strach z toho, že urobia chybu, z toho, že prídu o svoje peniaze, že budú vyzerať hlúpo, alebo z toho, že im ľudia budú hovoriť: „Vidíš, ja som ti to hovoril!“
Týchto obáv sa zbavíte iba vtedy, ak začnete získané vedomosti uplatňovať v praxi. Aby ste dosiahli svoj vysnívaný finančný sen, musíte jednoducho absolvovať všetky tri fázy. Ženy sa spravidla zastavia práve pred poslednou, treťou fázou.
Cieľom knihy Je najvyšší čas! je ponúknuť vám zrozumiteľnú definíciu toho, o čo sa USILUJETE, poskytnúť vám informácie, ktoré sa NAUČÍTE a osvojíte si ich, a ďalej, a to je najdôležitejšie, využiť skutočné životné príbehy a povzbudenia ako katalyzátor pre vás, aby ste UPLATNILI tieto vedomosti vo svojom živote a získali to, po čom túžite.
Tieto tri fázy sa neprestajne prekrývajú. Neprebieha to tak, že najprv absolvujete jednu fázu, prejdete na druhú, potom na tretiu a je koniec. O niečo sa usilujete, niečo sa naučíte a uplatníte to. Potom sa viac učíte, uplatníte to, znovu sa učíte a znovu uplatňujete naučené, pričom po celý ten čas nosíte v hlave predstavu o tom, o čo sa usilujete. Je to neustále prebiehajúci dynamický cyklus. A zatiaľ čo máte svoj veľký sen, musíte mať aj množstvo malých cieľov, ktoré vás k tomuto veľkému snu privedú. Každý z týchto cieľov má svoj vlastný Trojuholník troch U.

V procese dosahovania svojich finančných cieľov si občas všímajte aj to, koľko aktívnej činnosti venujete procesu učenia a koľko pri uplatňovaní získaných vedomostí. Ak zbadáte, že na jednu z nich kladiete väčší dôraz, mali by ste tieto činnosti jemne vyvážiť. Takisto by ste si mali všímať aj nepretržitý kolobeh medzi všetkými tromi fázami.
Čo to pre vás znamená dnes?
Túto knihu píšem v septembri 2011 a ekonomika Spojených štátov i celého sveta je v… (ako to mám vyjadriť slušne?) …v zúfalom stave. Moja predpoveď je taká, že situácia vo svete sa ešte podstatne zhorší a bude nejaký čas trvať, kým sa opäť zlepší.
Čo to pre nás znamená? Keď uvážime, v akej situácii sa dnes nachádzame, znamená to tri veci:
1. Nečakajme ani sa nespoliehajme na to, že vláda alebo ňou schválené zákony vyriešia akékoľvek naše finančné starosti. Jednoducho neverím, že by vláda bola schopná nájsť nejaké riešenie a dokázala nám pomôcť.
2. Práve teraz je najlepšie obdobie na to, aby ste zobrali svoj finančný život do vlastných rúk a neboli závislé od vlády, manžela, rodičov alebo nejakého finančného „experta“. Vaša finančná budúcnosť závisí iba od vás.
3. Váš finančný život a vaše bohatstvo nemusia byť vydané na milosť a nemilosť ekonomike. Samozrejme, je dôležité venovať pozornosť tomu, čo sa deje vo svete, no ekonomika pritom nemusí mať žiaden priamy vplyv na vás, vaše peniaze alebo na vašu celkovú finančnú situáciu. Môžete prosperovať nezávisle od toho, ako sa ekonomike darí. Dôkazy vám poskytnem v tejto knihe.
Na cestu za novým dobrodružstvom!
Len čo vykročíte na túto cestu, zistíte, že váš finančný život je neodmysliteľnou a neoddeliteľnou súčasťou vášho každodenného života. Pripravte sa na to, že vás finančný život bude neustále sprevádzať. Nie je to žiadne hobby alebo niečo, čomu sa venujete raz či dvakrát za rok. Je tu s nami stále prítomný a nepretržite prebieha. Pokiaľ sa mu budete venovať a každý deň urobíte jednu vec, ktorá vás priblíži k vášmu finančnému cieľu, zistíte, že sa zlepšujú aj ďalšie oblasti vášho života.
Sľubujem vám: Či už vo svete financií a investícií práve začínate, alebo dlhé roky úspešne investujete, kniha Je najvyšší čas! osloví a podporí každú z vás, ktorá sa usiluje o zlepšenie svojho finančného života. Tie ženy, ktoré sa s vami nadšene podelia o svoje životné príbehy, tak robia preto, aby vo vás zažali iskričku nádeje a inšpirovali všetky ženy k tomu, aby rovnakým spôsobom prevzali kontrolu nad svojím finančným životom.
Takisto vám sľubujem, že počas toho, ako sa budete usilovať o naplnenie svojich finančných snov, zažijete nespočetné množstvo chvíľ, keď sa budete cítiť silné a povznesené, keď pocítite rast vlastnej osobnosti po stránke mentálnej, emocionálnej, fyzickej i duševnej. V tom spočíva krása skutočného poznania. V tom je ukryté čaro tejto cesty.
Takže, ženy, ja vám tlieskam. JE NAJVYŠŠÍ ČAS!
(Poznámka prekladateľa: pre tých, ktorí sú zdatnejší v angličtine, uvádzam pri odborných výrazoch v zátvorke vždy aj pôvodný anglický termín, alebo naopak, jeho slovenský ekvivalent, nakoľko mnohé odborné ekonomické výrazy preberá slovenský jazyk priamo z angličtiny a v tejto forme ich aj používa. Anglické odborné výrazy a ich hlbší obsah si potom môžete naštudovať, napr. prostredníctvom internetových stránok.)
ČASŤ PRVÁ
USILOVAŤ SA

AKÝ JE VÁŠ SEN?
1. KAPITOLA
MAŤ PENIAZE NEZNAMENÁ,
ŽE STE BOHATÍ
Zaobchádzať šikovne s peniazmi si vyžaduje…

Novinový titulok hlásal: „Bývalá žena Eddieho Murphyho je na mizine!“ V roku 2010 sa objavila správa, že Nicole Murphyová získala v roku 2006 15 miliónov dolárov ako majetkové vysporiadanie po rozvode s Eddiem Murphym. Namiesto mesačných splátok zo strany Eddieho sa rozhodla pre jednorazové vyplatenie celej sumy. Za menej ako štyri roky dokázala utratiť celú túto sumu a navyše jej zostali aj nevyrovnané pohľadávky. Daňovému úradu Spojených štátov dlhuje 846 000 dolárov, 600 000 dolárov dlhuje právnikom a ďalších 60 000 dolárov jednej firme, ktorá sa zaoberá záhradnou architektúrou. Bola nútená ponúknuť svoj dom (na ktorom dlhuje 5 miliónov dolárov) na predaj. Nielenže minula 15 miliónov dolárov, no navyše má dlh vo výške ďalších najmenej 6,5 milióna dolárov.

